ΘΕΩΡΙΑ

**ΔΟΜΗ ΚΑΙ ΤΡΟΠΟΙ ΑΝΑΠΤΥΞΗΣ ΠΑΡΑΓΡΑΦΟΥ**

1. **ΔΟΜΗ ΠΑΡΑΓΡΑΦΟΥ
Τι ζητάει η άσκηση;** Να εντοπίσετε τα δομικά μέρη…( θεματική περίοδος, λεπτομέρειες/ σχόλια, κατακλείδα περίοδος)

**Θεματική περίοδος:** Πρόκειται για την κεντρική ιδέα το θέμα της παραγράφου. Βρίσκεται ΣΥΝΗΘΩΣ στην αρχή, σπανιότερα στη μέση ή στο τέλος της παραγράφου**.**

**Σχόλια/ λεπτομέρειες:** Οι επιμέρους ιδέες και στοιχεία που αποδεικνύουν, εξηγούν ή σχολιάζουν τη θεματική περίοδο.

**Κατακλείδα περίοδος:** Είναι το συμπέρασμα μια γενική κρίση που ολοκληρώνει το νόημα της παραγράφου. Βρίσκεται στο τέλος της παραγράφου και αρκετές φορές παραλείπεται.

***Παράδειγμα:***

Στο εύλογο ερώτημα «κι εμείς οι Έλληνες τι πρέπει να κάνουμε;» η απάντηση είναι απλή, αλλά εξαιρετικά δύσκολο να υλοποιηθεί. Θα πρέπει να γίνουμε ανταγωνιστικοί σε όλα τα επίπεδα.(Θεματική περίοδος) Αυτό σημαίνει α) να παράγουμε προϊόντα που ζητά η διεθνής αλλά και η ελληνική αγορά, β) να παράγουμε σε κόστος που επιτρέπει τιμές , ανάλογες προς τις διεθνείς και ει δυνατόν χαμηλότερες, γ) να έχουμε ποιότητα και ποικιλίες που προτιμά η διεθνής κατανάλωση και τέλος δ) να συναλλασσόμαστε με προοπτική χρόνου. (Σχόλια) Μόνο έτσι θα μπορέσουμε να συνεχίσουμε και να αυξήσουμε τις εξαγωγές μας και θα μπορούν τα ελληνικά προϊόντα να αντιμετωπίσουν επιτυχώς τα ξένα και μέσα στην ελληνική αγορά. (Κατακλείδα)

(Από τον ημερήσιο τύπο).

Επισήμανση: Μερικές φορές η αρχή της παραγράφου έχει το ρόλο μιας εισαγωγής ή σύνδεσης με την προηγούμενη παράγραφο. Έτσι, η θεματική περίοδος βρίσκεται στη δεύτερη ή και στην τρίτη περίοδο της παραγράφου όπως συμβαίνει στην επόμενη όπου η πρώτη περίοδος είναι συνδετική μεταβατική.

Ένα μεγάλο μέρος της εξέτασης και του συμπεράσματος εξαρτάται από τους ορισμούς που υιοθετούνται. Ας δεχθούμε ότι ο πολιτισμός ορίζεται ως το σύνολο των ιδεών ενεργειών και επιτευγμάτων που μια κοινωνία έχει αναπτύξει και επιτύχει με σκοπό την ευημερία των μελών της. Η ανάπτυξη της ιατρικής και των φαρμάκων, η σύνθεση και δημοσίευση ενός ποιήματος, μια έκθεση ζωγραφικής, μια καλή συνταγή μαγειρικής και η παραγωγή ενός νέου κρασιού είναι παραδείγματα στοιχείων του πολιτισμού.

 (Θ. Λιανός )

 **2. ΤΡΟΠΟΙ ΑΝΑΠΤΥΞΗΣ ΤΗΣ ΠΑΡΑΓΡΑΦΟΥ**

1. Παραδείγματα

2. Αιτιολόγηση

3. Διαίρεση

4. Σύγκριση /Αντίθεση

5. Αίτιο /αποτέλεσμα

6. Ορισμό και διασάφηση

7. Αναλογία

8. Συνδυασμός μεθόδων

**Τι ζητάει η άσκηση;** Να εντοπίσετε τον τρόπο/ μέθοδο ανάπτυξης της παραγράφου.

Επίσης οι ασκήσεις που ζητούν να αναπτυχθεί μία θεματική περίοδος σε μία παράγραφο. Σε αυτή την περίπτωση πρέπει να διαλέξουμε μέθοδο ανάπτυξης. Τέλος, στη συγγραφή της άσκησης Α3 , κατά την ανάπτυξη του θέματος, οφείλουμε να επιλέξουμε για κάθε μια παράγραφο και συγκεκριμένο τρόπο ανάπτυξης.

1. **Ανάπτυξη με παραδείγματα.**

Στα σχόλια παρουσιάζονται χαρακτηριστικά παραδείγματα που βοηθούν τον αναγνώστη να κατανοήσει ευκρινέστερα το γενικό αφηρημένο ή ασαφές περιεχόμενο της θεματικής περιόδου. Όταν είναι εύστοχα φωτίζουν το νόημα, καθώς αναφέρονται σε οικεία μας πράγματα. Πρέπει όμως να επιλέγονται τα πιο αντιπροσωπευτικά, αποκαλυπτικά και οικεία παραδείγματα. Για να εισάγουμε τα παραδείγματα χρησιμοποιούμαι συνήθως λέξεις φράσεις όπως: για παράδειγμα, χαρακτηριστικό παράδειγμα αποτελεί, λόγου χάρη.

***Παράδειγμα:***

Τα επαγγέλματα στα οποία μπορεί να εφαρμοστεί η τηλεργασία είναι πολλά. Για παράδειγμα, η παρουσία ενός γραφίστα ή ενός δημοσιογράφου σήμερα δεν είναι απαραίτητη, αφού μπορούν να δουλεύουν από το σπίτι τους, χρησιμοποιώντας τον προσωπικό τους υπολογιστή. Επιπλέον, με τον ίδιο τρόπο μπορούν να εργάζονται και όσοι απασχολούνται στο χώρο του ηλεκτρονικού εμπορίου, της οικονομίας, στην παροχή πληροφοριών ακόμη και στην εκπαίδευση. Η τηλεργασία επομένως ανατρέπει τις παραδοσιακές μορφές εργασίας και απαιτεί την προσαρμογή μας στα νέα δεδομένα.

1. **Ανάπτυξη με αιτιολόγηση.**

Η θεματική περίοδος αποτελεί κρίση ή άποψη η οποία τεκμηριώνεται με την παράθεση πειστικών επιχειρημάτων στα σχόλια. Χρησιμοποιούνται διαρθρωτικές λέξεις που δηλώνουν αιτιολόγηση: επειδή, γιατί, εφόσον, καθόσον , διότι, αφού, η αιτία, ο λόγος, η εξήγηση.

***Παράδειγμα:***
 Στη δημοκρατία κάθε άνθρωπος είναι σεβαστός. Γιατί η πολιτεία που ο ίδιος με ελεύθερη συγκατάθεση όρθωσε, υποκύπτει και κυβερνάται σύμφωνα με το Συνταγματικό χάρτη που ο ίδιος με τους ελεύθερα εκλεγμένους αντιπροσώπους του σύνταξε. Γιατί ο πολίτης κάθε τόσο, σε καθορισμένη προθεσμία ερωτάται αν θέλει και ποιους θέλει να τον κυβερνήσουν ως εκπρόσωποι του. Γιατί είναι το πολί­τευμα του διαλόγου όπου ολόκληρη η ζωή μιας κοινωνίας πυργώνεται προς την επιτέλεση μιας ιστορικής αποστολής με πλήρη σεβασμό προς τα ανθρώπινα δι­καιώματα και τις βασικές ελευθερίες που χωρίς αυτά, άνθρωπος αυθεντικός δε
νοείται»

(Kώστας Tσιρόπουλος)

1. **Ανάπτυξη με διαίρεση.**

Στη θεματική πρόταση διακρίνουμε τη διαιρετέα έννοια (γένος) στα μέρη της (είδη). Η διαίρεση γίνεται με βάση κάποιο κριτήριο διαιρετική (βάση). Για παράδειγμα η εκπαίδευση στη χώρα μας (διαιρετέα έννοια) διακρίνεται σε βασική, μέση και ανώτατη (είδη) με κριτήριο τη βαθμίδα (διαιρετική βάση). Στα σχόλια παρουσιάζονται αναλυτικά με τη σειρά κάθε μέρος/ είδος που προήλθε από τη διαίρεση. Για τη συνοχή στα σχόλια χρησιμοποιούνται λέξεις φράσεις όπως : πρώτον – δεύτερον- τρίτον, τέλος, το ένα- το άλλο, από τη μία-από την άλλη, , αλλά και λέξεις όπως χωρίζουμε, διακρίνουμε, είδη, μορφές κλπ .

***Παράδειγμα:***

Η αγορά εργασίας συχνά παρουσιάζει τρία προβλήματα ταυτόχρονα, ήτοι ανεργία, υποαπασχόληση και ετεροαπασχόληση . Με άλλα λόγια, παρατηρούμε ταυτόχρονα άτομα που επιθυμούν να εργασθούν και δεν βρίσκουν κανενός είδους εργασία (άνεργοι), άτομα που προκειμένου να μην είναι άνεργα, προτιμούν να εργασθούν ορισμένες ώρες ή ορισμένες ημέρες(υποαπασχολούμενοι) και άτομα που αναγκάζονται να εργασθούν σε θέσεις εργασίας των οποίων το περιεχόμενο είναι άσχετο εν όλω ή εν μέρει με τις σπουδές τους ή τις ειδικεύσεις τους (ετεροαπασχολούμενοι).

1. **Ανάπτυξη με αίτιο - αποτέλεσμα**

Η θεματική διατυπώνεται έτσι ώστε να φαίνεται σε αυτή το αί­τιο και το αποτέλεσμα. Στα σχόλια εξηγείται η διαδικασία μετάβασης από το αίτιο στα αποτελέσματα. Οι διαρθρωτικές λέξεις που χρησιμοποιούνται είναι: λόγω, εξαιτίας, χάρη σ’ αυτό, με αποτέλεσμα, για τον λόγο αυτό, απόρροια είναι κτλ.

***Παράδειγμα:***

 Η επιτάχυνση και το βάθος της κινητικότητας την τελευταία δεκαε*­*τία *(*αποτελέσματα*)*είναι πρωτόγνωρα σημεία των καιρών και η αιτία της διαδι*­*κασίας αυτής είναι ένας συνδυασμός νομικών και οικονομικών παρα*­*γόντων*.(*αίτια*)*Η δημιουργία μιας ενιαίας ευρωπαϊκής αγοράς διευκόλυνε την ελεύθερη κυκλοφορία αγαθών και ανθρώπων στην Ευρωπαϊκή Ένωση. Έκτοτε έχει αυξηθεί κατακόρυφα ο αριθμός των Ευρωπαίων που αποκτούν πτυχίο εκτός του τόπου καταγωγής τους και πολλοί εξ αυτών παραμένουν στη νέα τους πατρίδα για να εργασθούν, έστω προσωρινά. Αυτή τη στιγμή η διεθνής παιδεία είναι απαραίτητη για ταλαντούχους νέους και οι ευρωπαϊκές επιχειρήσεις στρατολογούν στελέχη από ολόκληρη τη Γηραιά Ήπειρο. Οι ευρωπαϊκές κυβερνήσεις που δρουν συμπληρωματικά σχεδόν σε όλους τους τομείς της πολιτικής, όλο και συχνότερα αναζητούν αυτήν τη διεθνή διάσταση*.*

**5.Ανάπτυξη με σύγκριση-αντίθεση**

Στη θεματική περίοδο παρουσιάζονται οι δύο όροι της σύγκρισης-αντίθεσης. Στα σχόλια εξηγούνται τα χαρακτηριστικά του α΄ όρου και ύστερα τα διαφορετικά χαρακτηριστικά του β΄ όρου. Για την εξασφάλιση της συνοχής χρησιμοποιούνται αντιθετικοί σύνδεσμοι και φράσεις όπως : αντίθετα, όμως, ωστόσο , αν και, εντούτοις, μολονότι, από τη μια από την άλλη , κ ά

***Παράδειγμα:***

Mέσα στην ιστορική πορεία του πνεύματος δυο αντίθετα ρεύματα υφαίνουν με την ορμή τους την κίνηση των ιδεών. Tο ένα ωθεί ακάθεκτα προς τα εμπρός, προς κάτι ανείπωτο ακόμη, κάτι που δεν έχει άνετα σαρκωθεί στη σκέψη και στη διατύπωση δεν έχει πραγματοποιηθεί, αλλά θέλγει σαν πυρετώδης αναμονή. Tο άλλο αντιστέκεται και προσπαθεί με σύνεση και περίσκεψη να κρατήσει το με αγώνες πραγματοποιημένο το δοκιμασμένο τη θετική και σίγουρη κατάκτηση που λαμποκοπά σαν ώριμος καρπός.

( Ε. Παπανούτσος)

Επισήμανση: Στην επόμενη παράγραφο ακολουθείται ένας διαφορετικός τρόπος οργάνωσης των σχόλιων. Αντί για παράθεση συνολικά των χαρακτηριστικών του α΄ και ύστερα των αντίθετων του β΄ όρου, παρουσιάζονται ένα προς ένα τα αντίθετα γνωρίσματα :

***Παράδειγμα:***

Η ρητορική τού πολιτικού λόγου χρησιμοποιεί αντίθετες τακτικές, ανάλογα αν ανήκει στο κόμμα που κυβερνά ή στα κόμματα τής αντιπολίτευσης. Είναι πλήρως καταξιωτική στον πολιτικό λόγο τού κυβερνώντος κόμματος και εντελως απαξιωτική στον λόγο τής αντιπολίτευσης. Τα πάντα έχουν καλώς στον κυβερνητικό πολιτικό λόγο∙ τα πάντα βαίνουν κατά κρημνών σύμφωνα με τον πολιτικό λόγο τής αντιπολίτευσης. Ο κυβερνητικός λόγος μιλάει καταξιωτικά για σημαντικό έργο που έχει συντελεστεί, για γνώση των θεμάτων και για πείρα για επιτυχείς χειρισμούς κλπ. Ο αντιπολιτευτικός πολιτικός λόγος είναι προβλέψιμα απαξιωτικός: ανυπαρξία έργου από το κυβερνών κόμμα, άγνοια των θεμάτων , απειρία, ανικανότητα χειρισμών κλπ.

 ( Γ. Μπαμπινιώτης )

1. **Ανάπτυξη με ορισμό**

Στη θεματική περίοδο ορίζεται η οριστέα έννοια. Ο ορισμός της έννοιας ξεκινά από την ένταξη της στο γένος, δηλαδή το πλησιέστερο σύνολο στο οποίο ανήκει. Για να ολοκληρωθεί ο ορισμός δίνουμε και την ειδοποιό διαφορά, δηλαδή το γνώρισμα που την ξεχωρίζει από τα άλλα είδη του ίδιου γένους. Π.χ. Δημοκρατία είναι το πολίτευμα στο οποίο την εξουσία την ασκεί ο λαός.

Οι λέξεις που χρησιμοποιούμε στον ορισμό είναι: ορισμός, σημαίνει, με τον όρο, ορίζω, εννοώ, αυτό σημαίνει….

Παραδείγματα:

 Συνήθως μιλώντας για δημοκρατία εννοούμε το πολίτευμα στο οποίο η εξουσία απορρέει και ασκείται από το λαό. Πρόκειται δηλαδή για εκείνο το σύστημα πολιτικής οργάνωσης στο οποίο ο λαός συμμετέχει στη λήψη των αποφάσεων που καθορίζουν τη ζωή του. Η συμμετοχή αυτή στην εποχή μας πραγματοποιείται μέσω αιρετών αντιπροσώπων. Οι τελευταίοι είναι υποχρεωμένοι να κινούνται στα πλαίσια των νόμων και του δημοκρατικού Συντάγματος, ώστε να αποφεύγεται η αυθαιρεσία. Παράλληλα υπάρχουν θεσπισμένοι μηχανισμοί ελέγχου Βουλή, Τύπος κλπ, ενώ η διάκριση των εξουσιών προστατεύει από ενδεχόμενα φαινόμενα αυταρχισμού της εξουσίας.

 Συνήθως μιλώντας για δημοκρατία εννοούμε το πολίτευμα στο οποίο η εξουσία απορρέει και ασκείται από το λαό. Εντούτοις πέρα από έναπολιτικό σύστημα η δημοκρατία αναγνωρίζεται ως ένα σύνολο αξιών που καλείτον άνθρωπο σε μια ανοδική πορεία. Ο διάλογος, ο σεβασμός στη διαφορετική άποψη, η μετριοπάθεια και το ενδιαφέρον για τα κοινά αποτελούν χαρακτηριστικές τέτοιες αξίες που συνιστούν την πεμπτουσία της δημοκρατίας ως καθημερινού

τρόπου ζωής.

1. **Ανάπτυξη με αναλογία**

Στη θεματική περίοδο παραλληλίζονται παρομοιάζονται δύο όροι. Στα σχόλια χρησιμοποιούνται εκτεταμένες παρομοιώσεις που επιβεβαιώνουν αυτή την αναλογία. Στον εντοπισμό της συγκεκριμένης μεθόδου ανάπτυξης μπορούν να μας βοηθήσουν οι λέξεις: σαν,όπως, έτσι, μοιάζω, αναλογικά, το ίδιο συμβαίνει, τόσο όσο, παραλληλίζει κλπ

***Παράδειγμα:***

Πρώτα απ’ όλα ας προσπαθήσουμε να περιγράψουμε συνοπτικά το Διαδίκτυο και ειδικότερα τον παγκόσμιο ιστό (Web) με μια αναλογία. Ας φανταστούμε τον κυβερνοχώρο ως μια τεράστια έκθεση. O κάθε «εκθέτης» δημιουργεί το δικό του περίπτερο (site) που καταχωρείται σε μία διεύθυνση (www.address). O χρήστης του διαδικτύου, μέσα από τους τηλεπικοινωνιακούς διαδρόμους που δημιούργησε η σύζευξη τηλεφώνου–υπολογιστή, επισκέπτεται αυτήν την άυλη, διαρκή και παγκόσμια ψηφιακή έκθεση. Περνά από διάφορα sites, επικοινωνεί με τον «εκθέτη», και βεβαίως μπορεί να πάρει («κατεβάσει») πληροφοριακό υλικό. Αρκεί να έχει εξασφαλίσει την είσοδό του μέσω ενός προμηθευτή (provider) σύνδεσης στο Διαδίκτυο.

1. **Ανάπτυξη παραγράφου με συνδυασμό μεθόδων**

Πολύ συχνά οι συγγραφείς στην ανάπτυξη των παραγράφων τους χρησιμοποιούν συνδυασμό δύο ή περισσοτέρων τρόπων. Τότε, θα δηλώσουμε αναλυτικά και με συγκεκριμένες αναφορές τους τρόπους που ο συντάκτης συνταιριάζει. Τα μέρη που απαρτίζουν την παράγραφο που αναπτύσσεται με συνδυασμό μεθόδων δεν είναι κατ΄ ανάγκη ισόποσα.

***Παράδειγμα:***

Αξιοπρόσεχτη η παρατήρηση. Δεν αληθεύει όμως στη δική μας εποχή. Γιατί σήμερα και τα παιδιά είναι πολύ διαφορετικά από άλλοτε και ο αέρας, το «κλίμα» του σχολείου έχει αλλάξει. Παλαιότερα ο μαθητής περίμενε να φωτιστεί αποκλειστικά και μόνο από το δάσκαλό του. Σήμερα οι πηγές των πληροφοριών έχουν πολλαπλασιαστεί σε βαθμό εκπληκτικό και οι κρουνοί τους ( η εφημερίδα, το περιοδικό, το ραδιόφωνο, η τηλεόραση ) ρέουν μέσα στο σπίτι. Μπορεί, λοιπόν, ο μαθητής, ανάλογα με τη δύναμη και την όρεξή του, να προμηθεύεται ελεύθερα και απεριόριστα «ειδήσεις» από τις περιοχές της ανθρώπινης περιέργειας : ιστορικές, γεωγραφικές, βιολογικές, ανθρωπολογικές, φυσικής, χημείας, κοσμογραφίας, ηλεκτρολογίας, κάθε λογής τεχνικής.

Τρόποι ανάπτυξης: αιτιολόγηση – παραδείγματα